Folketing
2009-10-08

Ansvaret ligger hovedsageligt ude i kommunerne, og jeg synes, det er beskæmmende, at der er nogle kommuner, der tillader sig at undervise eleverne i færre antal timer, end det er anbefalet her fra Christiansborgs side. Der er jo en årsag til, at man har sat et tal for, hvor mange timer eleverne skal have i de forskellige fag, og derfor vil regeringen selvfølgelig også prøve at undersøge, hvor stort et omfang problemet har, og så sørge for, at der bliver rettet op på det. For det er fuldstændig rigtigt, at det eneste råstof, vi har i Danmark, er kloge hoveder, og vi er afhængige af, at danske skoleelever er parate til at komme videre i uddannelsessystemet og være med til netop at sørge for, at Danmark kan klare sig godt i konkurrencen med andre lande. Så det er en reel problemstilling.